17.08.2012 Karin Tamm
Technopolis Ülemiste AS sai 2012. aasta esimesel poolaastal (1. jaanuar – 30. juuni 2012) 2,4 mln euro
suuruse müügitulu (2011. aasta samal perioodil oli müügitulu 2,3 miljonit eurot).
Alates 2010. a oktoobrist kuulub 51% ettevõttest teadmismahukate ärilinnakute arendamisele keskendunud Soome börsifirmale Technopolis Plc ning 49% ulatuses on
Technopolis Ülemiste aktsiate omanik Ülemiste City arendamise kogemustega AS Mainor Ülemiste. Technopolis Ülemistes on tänaseks välja ehitatud 46 000 m2 kaasaegset büroo ja kontoripinda ning ca 24 000 m² tööstus- ja laopinda. Alustatud on uue büroohoone ehitust, mis toob 2013. aasta lõpuks juurde 24 000 m² büroopinda ning kasvatab linnakus tööl käivate inimeste arvu ca 6 000 inimeseni.
AS Technopolis Ülemiste juhatuse esimees Gert Jostov ütles: „Aasta esimese poole tulemused on ootuspärased ja võime nendega rahule jääda. 2012. aasta märksõnadeks on meie jaoks arendused ja kliendisuhete hoidmine. Arenduste all ei pea ma silmas mitte ainult uue büroohoone ehitust, vaid ka olemasoleva teenusteportfelli täiendamist. Soovime oma senistele ja uutele klientidele pakkuda lisaks tänapäevastele äriruumidele ja inspireerivale keskkonnale ka lisaväärtust pakkuvaid teenuseid“.
Technopolis Ülemiste AS on Tallinna Lennujaama naabruses asuv Targa Äri Linn. Linnakusse rajatakse üle paarisaja tuhande ruutmeetri büroopinda ning kerkivad kõrgtehnoloogilised tehased. Lisaks ärikinnisvara arendamisele pakutakse erinevaid äri- ja arendusteenuseid.